Zásahy hliadok MsP v 25. týždni 
	V týždni od 21. júna do 27. júna 2010 preverovali hliadky mestskej polície v hlavnom meste 2550 udalostí. Medzi nimi bolo aj 214 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť zistené a riešené priestupky v oblasti bezpečnosti a plynulosti v cestnej premávke a takýchto prípadov v sledovanom týždni bolo 1599. V oblasti porušení pravidiel verejného poriadku riešili hliadky mestskej polície 11 prípadov.
	Na telefonáty, v ktorých volajúci poukazovali na prípady rušenia nočného pokoja zasahovali mestskí policajti 28 krát. Majitelia psov nerešpektovaním všeobecne záväzných nariadení týkajúcich sa podmienok chovania psov tieto porušili 61 krát.
	Značná časť porušovaní všeobecne záväzných nariadení sa týkala opäť priestupkov v oblasti čistoty a poriadku – 193 zistení, ale aj požívania alkoholických nápojov na verejných priestranstvách – 162 priestupkov. Zásady ambulantného predaja a trhového poriadku nerešpektovalo 9 predajcov.
	Z trávnatých plôch si miesto zaparkovania pre svojho štvorkolesového tátoša urobilo 62 vodičov. Na príslušné úrady bolo zároveň nahlásených 11 starých vozidiel.
	V pešej zóne riešili mestskí policajti 24 priestupkov. Rovnaký počet zistení sa týkal aj nedodržania stanovených prevádzkových hodín v niektorých kaviarenských a reštauračných zariadeniach.
	Fajčiari nerešpektovaním niektorých ustanovení zákona na ochranu nefajčiarov tým, že svojho zlozvyku sa nevedeli vzdať na zastávkach mestskej hromadnej dopravy tento počas sledovaného týždňa porušili 48 krát. Prípady obťažovania okoloidúcich riešili hliadky MsP 25 krát.
	Štatistika mestskej polície ďalej prezrádza, že najviac priestupkov sa stalo na Šamorínskej ulici a to 141. Blokovacie zariadenia na nesprávne parkujúce vozidlá použili mestskí policajti 718 krát a 148 motoristov si po odtiahnuté vozidlá muselo zájsť do areálov odťahovacích služieb.